รัฐบาลไทย-ข่าวทำเนียบรัฐบาล-รัฐมนตรีว่าการกระทรวงยุติธรรม ถก ศาล-อัยการ-ตำรวจ-ราชทัณฑ์ เตรียมความพร้อมปล่อยตัวผู้กระทำผิดคดีพืชกระท่อม เร่งทำระเบียบให้เสร็จก่อน 24 ส.ค. หลังกฎหมายใหม่มีผลบังคับใช้
วันจันทร์ที่ 16 สิงหาคม 2564
รัฐมนตรีว่าการกระทรวงยุติธรรม ถก ศาล-อัยการ-ตํารวจ-ราชทัณฑ์ เตรียมความพร้อมปล่อยตัวผู้กระทําผิดคดีพืชกระท่อม เร่งทําระเบียบให้เสร็จก่อน 24 ส.ค. หลังกฎหมายใหม่มีผลบังคับใช้
รัฐมนตรีว่าการกระทรวงยุติธรรม ถก ศาล-อัยการ-ตํารวจ-ราชทัณฑ์ เตรียมความพร้อมปล่อยตัวผู้กระทําผิดคดีพืชกระท่อม เร่งทําระเบียบให้เสร็จก่อน 24 ส.ค. หลังกฎหมายใหม่มีผลบังคับใช้ ยันต้มผสมดัดแปลง 4x100 อดได้สิทธิประโยชน์
เมื่อเวลา 09.00 น. ที่กระทรวงยุติธรรม นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุมเพื่อพิจารณาความพร้อมและแนวทางการปฏิบัติของหน่วยงานที่เกี่ยวข้องในการปล่อยตัวผู้กระทําผิดและผู้ต้องขังคดีความผิดเกี่ยวกับพืชกระท่อม ผ่านระบบวีดีโอคอนเฟอเรนซ์ ร่วมกับ นายอุทัย สินมา อธิบดีอัยการ สํานักงานคดียาเสพติด นายวิชัย ไชยมงคล เลขาธิการ ป.ป.ส. นายปกรณ์ ยิ่งวรการ ผู้แทนสํานักงานศาลยุติธรรม พล.ต.ต .มนตรี ยิ้มแย้ม ผู้บัญชาการตํารวจปราบปรามยาเสพติด ตัวแทนจากกรมราชทัณฑ์และหน่วยงานที่เกี่ยวข้อง
นายสมศักดิ์ กล่าวว่า กฎหมายที่นําพืชกระท่อมออกจากบัญชียาเสพติด ประเภทที่ 5 จะมีผลบังคับใช้ในวันที่ 24 ส.ค.2564 ดังนั้นเราต้องเตรียมความพร้อมในการปล่อยตัวผู้ต้องขังที่ถูกดําเนินคดีนี้ออกจากเรือนจํา รวมทั้งการดําเนินคดีต่างๆต้องถูกยุติและจะมีวิธีการดําเนินการอย่างไรบ้าง ตนจึงต้องขอความเห็นจากหน่วยงานต่างๆที่เกี่ยวข้อง ทั้งศาล อัยการ ตํารวจ ป.ป.ส. และกรมราชทัณฑ์ ซึ่งในส่วนของกฎหมายรอง คือ ร่างพ.ร.บ.พืชกระท่อม อยู่ในขั้นตอนของการรอบรรจุเข้าสู่วาระการประชุมของสภาผู้แทนราษฎร ซึ่งในส่วนของกมธ.วิสามัญได้พิจารณาเสร็จเรียบร้อยแล้ว มีทั้งสิ้น 39 มาตรา โดยกมธ.ได้ปรับลดความยุ่งยากอยากให้เป็นประโยชน์กับประชาชนมากที่สุด สามารถปลูก ใช้และจําหน่ายได้อย่างเสรี มีเรื่องของการนําเข้าและส่งออกที่ต้องขออนุญาตกับทาง ป.ป.ส. และการทําผลิตภัณฑ์ที่ต้องของอนุญาตจากกระทรวงสาธารณสุขเท่านั้น
นายสมศักดิ์ กล่าวอีกว่า สถิติผู้ต้องขังที่กรมราชทัณฑ์ได้สํารวจ ความผิดคดีพืชกระท่อมมี 1,038 ราย คิดเป็นเงินค่าใช้จ่ายในการดูแลประมาณปีละ 21,891,420 บาท และในปี 2564 มีคดีเข้าสู่การพิจารณาของศาลชั้นต้น 22,076 ข้อหา คิดเป็นต้นทุนค่าใช้จ่าย 1,691,287,000 บาท ส่วนในปี 2563 มี 50,834 ข้อหา ต้นทุนค่าใช้จ่าย 3,894,494,000 บาท และจํานวนคดีชั้นพนักงานอัยการ 11,455 ราย ซึ่งหลังจากวันที่ 24 ส.ค. ตามกฎหมายผู้กระทําผิดที่คดีอยู่ระหว่างการสอบสวน พนักงานอัยการ การพิจารณาของศาล ผู้ต้องขังคดีเด็ดขาดจะไม่ถือเป็นผู้กระทําความผิดอีกต่อไป ซึ่งในการดําเนินการต่างๆเหล่านี้เราจะต้องทําระเบียบการปล่อยตัวต่างๆให้เสร็จก่อนวันที่ 24 ส.ค. เพื่อไม่ให้เกิดการติดค้าง เพราะหากเราปล่อยไว้นาน ผู้ที่ต้องโทษในเรือนจําจะกลายเป็นผู้เสียหายหรือกลายเป็นแพะ และเราจะต้องดําเนินการเงินชดเชยเยียวยาพวกเขาเหล่านั้นอีก ดังนั้นตนจึงขอให้ทุกหน่วยงานที่เกี่ยวข้องดําเนินการให้เร็วที่สุด
จากนั้นเป็นการแสดงความคิดเห็นจากที่ประชุม โดยนายปกรณ์ ระบุว่า ผู้กระทําความผิดคดีพืชกระท่อมต้องพ้นโทษ ให้ถือว่าไม่เคยต้องคําพิพากษา การส่งฟ้องต้องถูกยกคําฟ้องในทุกชั้นศาล ส่วนผู้ที่ถูกฝากขังก็ต้องได้รับการปล่อยตัวในวันที่กฎหมายมีผลบังคับใช้ ในส่วนของผู้ต้องขังในเรือนจําจะต้องรอหมายศาลเพื่อให้ปล่อยตัว ทั้งนี้ตนขอให้เรือนจํามีการปรับเรื่องสัญญาณอินเตอร์เน็ตให้มีความเสถียร เพื่อให้มีการรองรับการอ่านคําพิพากษาผ่านระบบออนไลน์เพื่อให้เกิดความรวดเร็วในกระบวนการ ทั้งนี้ในที่ประชุมมีการหารือถึงการนําน้ํากระท่อมไปผสมกับยาแก้ไอ หรือทําในลักษณะที่เรียกว่า 4x100 โดยนายวิชัย ระบุว่า ยาแก้ไอมีฤทธิ์ต่อจิตประสาทและการจะซื้อต้องมีใบสั่งจากแพทย์ การนําไปผสมหรือดัดแปลงถือว่าเป็นความผิด จะไม่ได้รับสิทธิประโยชน์จากกฎหมายฉบับนี้